**Hotărâre A SENATULUI UNIVERSITAR**

**Nr. 147 / 26.04.2013**

**În baza:**

Legii nr. 1/2011, Legea Educaţiei Naţionale, Art. 213,alin (1)si Art. 214,alin (4);

Cartei Universităţii Tehnice din Cluj-Napoca, Art.100, alin (2), Art.123 şi Art.184;

Regulamentului de organizare şi funcţionare a Senatului Universităţii Tehnice din Cluj-Napoca, Art. 25 alin (2) si (5), Art. 27 alin (3), Art. 30, Art.54;

Regulamentului privind conferirea titlurilor şi funcţiilor onorifice academice ale Universităţii Tehnice din Cluj-Napoca;

Propunerii *Decanului Facultăţii de Instalaţii, Conf. Dr. Ing. Mircea Ion Buzdugan, avizată de Consiliul Facultăţii de Instalaţii şi de Rectorul Universităţii, Prof. Dr. Ing. Aurel Vlaicu,* înaintată Senatului Universitar prin adresa nr. 43/22.02.2013;

Avizului favorabil al Comisiei permanente a Senatului universitar pentru Relaţii cu mediul socio-economic şi cu cel academic naţional şi internaţional, titluri şi distincţii;

**Apreciind activitatea Domniei sale in colaborarea cu Universitatea Tehnică din Cluj-Napoca prin:**

* Colaborarea cu cadrele didactice din Facultatea de Instalaţii şi Facultatea de Construcţii, în calitate de preşedinte al unor comitete tehnice de pe lângă ministerul de resort, în colectivele de redactare şi de revizuire ale unor normative din domeniu şi de realizare a metodologiilor de calcul privind performanţa energetică a anvelopelor clădirilor şi a instalaţiilor aferente.
* Cooptarea cadrelor didactice din Facultatea de Instalaţii în colectivul de redactare a Enciclopediei Tehnice de Instalaţii, coordonată de domnia sa.
* Colaborarea cu cadrele didactice din Facultatea de Instalaţii în cadrul Asociaţiei Inginerilor de Instalaţii din România, pe care o prezidează de peste două decenii.
* Cooptarea Facultăţii de Instalaţii, ca şi coorganizator al Conferinţei Naţionale de Instalaţii de la Sinaia, cel mai important forum de dezbatere al inginerilor de instalaţii din ţară.
* Prezenţa activă la aproape toate ediţiile Conferinţei naţionale „Ştiinţa modernă şi energia” din Cluj-Napoca, la care Facultatea de Instalaţii este principalul coorganizator.
* Colaborarea, în calitate de redactor şef al revistei „Instalatorul”, cu cadrele didactice din Facultatea de Instalaţii cooptate în colectivul ştiinţific al publicaţiei.
* Consideraţia deosebită pe care cadrele didactice din Facultatea de Instalaţii o au faţă de cele peste şase decenii de carieră prodigioasă dedicată cu competenţă şi onestitate profesiei nobile de inginer de instalaţii.

Senatul universitar întrunit în şedinţa ordinară în data de 26.04.2013

**Hotărăşte**

**Art. unic.** *Se acordă titlul onorific de* ***“Doctor Honoris Causa”*** *domnului Prof. onorific, Dr. ing. Liviu Dumitru Dumitrescu, preşedintele Asociaţiei Inginerilor de Instalaţii din România.*

**Preşedintele Senatului Universitar,**

 Prof. Dr. Ing. Mihai ILIESCU